Skagamaðurinn Hafþór Ægir Vilhjálmsson sem leikur með Val er óðum að ná sér . Hann meiddist illa í bikarleik gegn KR þann 10. júlí . Sjúkrabíll var kallaður til og óttast var að hann væri fótbrotinn og myndi jafnvel ekkert leika meira á leiktíðinni . Betur fór þó en á horfðist og reyndist hann ekki brotinn . Hann hefur verið í sjúkraþjálfun síðan og er óðum að ná sér . Heimildir Skessuhorns herma að vonast sé til að hann verði með í hópnum á miðvikudaginn þegar Valur sækir KR heim í deildinni . Fulltrúar erlendra liða höfðu haft samband við umboðsmann Hafþórs en hann vakti mikla athygli í Evrópuleik liðsins í Cork á Írlandi . Bæði West Bromwich Albion frá Englandi og Hearts frá Skotlandi höfðu boðað komu fulltrúa sinna til Íslands til að fylgjast með Hafþóri . Þau plön duttu upp fyrir þegar Habbó meiddist . Þá hefur gríska Ionikos haft samband og vill fá hann að láni með möguleika á kaupum síðar meir . Vilhjálmur Birgisson , faðir Hafþórs , sagði í samtali við Skessuhorn að Habbó væri ekki spenntur fyrir því tilboði . Hann væri ánægður hjá Val og vildi fyrst og fremst koma sér í stand . Síðar meir mætti huga að öðrum kostum .